DA Den Europæiske Unions Tidende C 334/5

Høringskonsulentens endelige rapport (1)

BEH Electricity

(AT.39767)

(2016/C 334/05)

(1) Den 27. november 2012 indledte Europa-Kommissionen (»Kommissionen«) en procedure i henhold til artikel 11, stk. 6, i Rådets forordning (EF) nr. 1/2003 (2) og artikel 2, stk. 1, i Kommissionens forordning (EF) nr. 773/2004 (3) over for Bulgarian Energy Holding EAD (»BEH«) vedrørende en påstået overtrædelse af artikel 102 i traktaten om Den Europæiske Unions funktionsmåde på engrosmarkedet for elektricitet til frit forhandlede priser i Bulgarien.

(2) Den 12. august 2014 vedtog Kommissionen en klagepunktsmeddelelse. Ifølge klagepunktsmeddelelsen har BEH en dominerende stilling på det relevante marked, og de territoriale restriktioner for videresalg af elektricitet indeholdt i de kontrakter, som BEH's datterselskaber NEK EAD, Thermal Power Plant Maritsa East 2 EAD og Nuclear Power Plant Kozloduy EAD har indgået, udgør et misbrug af deres dominerende stilling.

(3) Den 25. august 2014 fik BEH indsigt i Kommissionens sagsakter og fremsendte derefter sit svar på klagepunktsmeddelelsen den 25. november 2014 efter en forlængelse på 4 uger af den oprindelige frist på 9 uger, som Kommissionen havde fastsat. BEH anmodede i sit skriftlige svar på klagepunktsmeddelelsen om at få mulighed for at fremsætte sine argumenter ved en mundtlig høring.

(4) Den mundtlige høring fandt sted den 16. januar 2015.

(5) Den 15. maj 2015 afgav BEH tilsagn i henhold til artikel 9 i forordning (EF) nr. 1/2003 med henblik på at imødekomme de i klagepunktsmeddelelsen nævnte betænkeligheder. Den 19. juni 2015 offentliggjorde Kommissionen en meddelelse i henhold til artikel 27, stk. 4, i forordning (EF) nr. 1/2003, hvori den opsummerede konkurrenceproblemerne og de tilsagn, som BEH havde afgivet den 15. maj 2015, og opfordrede interesserede tredjeparter til at fremsætte bemærkninger senest en måned efter offentliggørelsen (4). I alt blev der modtaget 7 konkrete svar.

(6) Den 8. september 2015 meddelte Kommissionen BEH resultatet af markedstesten. BEH fremsendte en revideret udgave af tilsagnene den 16. oktober 2015.

(7) Forslaget til afgørelse gør de reviderede tilsagn bindende for BEH og enhver juridisk enhed, som kontrolleres af den, og konkluderer, at der i lyset af disse tilsagn ikke længere er grund til, at Kommissionen griber ind, og at proceduren i denne sag derfor bør afsluttes.

(8) Jeg har ikke modtaget nogen anmodninger eller klager angående de afgivne tilsagn (5).

(9) Jeg har i henhold til artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og konkluderer, at det er tilfældet i denne sag.

(10) På denne baggrund vurderer jeg, at alle proceduremæssige rettigheder er blevet overholdt i denne sag.

Bruxelles, den 2. december 2015. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) EUT C 202 af 19.6.2015, s. 2.

(5) I henhold til artikel 15, stk. 1, i afgørelse 2011/695/EU kan parter, som under proceduren tilbyder at afgive tilsagn i medfør af artikel 9 i forordning (EF) nr. 1/2003, på et hvilket som helst tidspunkt under proceduren henvende sig til høringskonsulenten for at sikre sig, at de på effektiv vis kan udøve deres proceduremæssige rettigheder.